Diari Oficial de la Generalitat Valenciana


Sumari del DOGV 9284, del 23-02-2022 (2022/1154)

RESOLUCIÓ de 17 de gener de 2022, de la Direcció General de Tecnologies de la Informació i les Comunicacions per la qual s'autoritza la cessió de la concessió demanial DGA-8880638 annexa a la Llicència de Comunicació Audiovisual de Sociedad Española de Radiodifusión, SLU, a favor de Radio Alcoy, SL.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9284

Data del DOGV
:   23-02-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/1154


Data del document
:   17-01-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * radiodifusió

RESOLUCIÓ de 17 de gener de 2022, de la Direcció General de Tecnologies de la Informació i les Comunicacions per la qual s'autoritza la cessió de la concessió demanial DGA-8880638 annexa a la Llicència de Comunicació Audiovisual de Sociedad Española de Radiodifusión, SLU, a favor de Radio Alcoy, SL. [2022/1154]  
Antecedents de fet  
Primer. Sociedad Española de Radiodifusión, SLU, és titular d'una llicència de comunicació audiovisual en virtut de l'Acord del Consell, de 29 de juliol de 2011, de la Generalitat Valenciana, pel qual s'aprova la transformació de les concessions de servei públic de radiodifusió sonora i de televisió digital terrestre en llicències per a la prestació del servei de comunicació audiovisual, freqüència 100.8 Mhz a Alcoi. Així mateix, Sociedad Española de Radiodifusión, SLU, és titular de la concessió DGA-8880638 per l'ús privatiu del domini públic radioelèctric annexa a l'esmentada llicència.  
Segon. En data 28 de juliol de 2021 (registre d'entrada de Presidència de la Generalitat Valenciana de 29.07.2021), es va rebre un escrit pel qual Sociedad Española de Radiodifusión, SLU, i Radio Alcoy, SL, sol·liciten l'arrendament o cessió de la llicència per a l'explotació d'una emissora de radiodifusió sonora en ones mètriques amb modulació de freqüència a Alcoi, freqüència 100.8 Mhz, expedient DGA-8880638.  
  
Tercer. En data 29 de desembre de 2021 té entrada en el Registre general de Presidència de la Generalitat Valenciana la Resolució de la Secretaria d'Estat de Telecomunicacions i Infraestructures Digitals per la qual s'atorga una autorització prèvia per a la cessió de la concessió demanial DGA-8880638 de Sociedad Española de Radiodifusión, SLU, a favor de Radio Alcoy, SL.  
Quart. A requeriment de la Direcció General de Tecnologies de la Informació i les Comunicacions, els sol·licitants van procedir, amb data 11 de gener de 2022, a esmenar i completar la documentació inicialment presentada.  
Cinqué. Consta en l'expedient:  
Certificació expedida per l'òrgan administratiu sobre l'estructura accionarial i les participacions significatives de totes dues entitats participants en aquest negoci jurídic.  
Informació del Registre Mercantil relativa als estatuts vigents de la persona jurídica.  
Declaració responsable de l'adquirent en què manifesta que compleix tots els requisits i límits establits en els articles 25 i 26 de la Llei 7/2010, de 31 de març, general de la comunicació audiovisual; i no es troba incursa en cap de les prohibicions establides en article 37 de l'al·ludida llei.  
Declaració responsable de l'adquirent en què manifesta que assumeix les condicions i compromisos associats al títol habilitant afectat, i que se subroga en les obligacions de l'anterior titular.  
Declaració responsable relativa a no estar afectat per les prohibicions per a contractar, previstes en la normativa vigent de contractació pública.  
Certificacions acreditatives de trobar-se al corrent de les obligacions tributàries amb la Seguretat Social, l'Agència Tributària Estatal i la Hisenda Autonòmica Valenciana.  
Acreditació de l'ingrés corresponent a les taxes establides per a l'autorització d'arrendaments i altres negocis jurídics relacionats amb llicències de comunicació audiovisual.  
  
Fonaments de Dret  
Primer. L'article 29 de la Llei 7/2010, de 31 de març, general de la comunicació audiovisual, estableix que la celebració de negocis jurídics l'objecte dels quals siga una llicència de comunicació audiovisual requerirà l'autorització prèvia de l'autoritat audiovisual competent. Aquesta autorització només podrà ser denegada quan el sol·licitant no acredite el compliment de totes les condicions legalment establides per a obtindre-la o no se subrogue en les obligacions de l'anterior titular. A més, la transmissió requereix que hagen transcorregut almenys dos anys des de l'adjudicació inicial del títol habilitant així com el compliment de l'oferta per mitjà de la qual es va obtindre l'adjudicació.  
Segon. Els articles 25 i 26 de la Llei 7/2010, de 31 de març, general de la comunicació audiovisual estableixen els requisits i limitacions per a ser titular d'una llicència de comunicació audiovisual. D'altra banda, l'article 37 de l'esmentada Llei 7/2010, de 31 de març, disposa les garanties per a l'existència de pluralisme en el mercat audiovisual televisiu.  
Tal com s'ha exposat en els antecedents de fet, consten en l'expedient les declaracions responsables pertinents i la resta de documentació exigible.  
Tercer. L'article 23 del Decret 4/2017, de 20 de gener, del Consell, pel qual es regulen els serveis i el Registre de prestadors de comunicació audiovisual de la Comunitat Valenciana, estableix el següent:  
  
«1. Les llicències regulades en aquest capítol podran ser objecte de negocis jurídics, que s'ajustaran al que preveu la Llei 7/2010, de 31 de març, i requeriran l'autorització de l'òrgan competent en matèria de comunicació audiovisual de la Generalitat.  
2. Aquesta autorització només podrà ser denegada quan la persona física o jurídica sol·licitant no acredite el compliment de totes les condicions legalment establides per a obtindre-la o no se subrogue en les obligacions de l'anterior persona titular.  
3. La sol·licitud d'autorització es presentarà i serà tramitada en un termini màxim de 6 mesos, d'acord amb els requisits i el procediment establit en la normativa de desplegament d'aquest decret.  
4. En tot cas, haurà de quedar garantit el pluralisme i la lliure concurrència, a fi de previndre situacions de concentració de mitjans i abús de posició dominant, d'acord amb el que preveu la normativa vigent.  
  
Quart. L'article 39.4 del Reial decret 123/2017, de 24 de febrer, pel qual s'aprova el Reglament sobre l'ús del domini públic radioelèctric, estableix el següent:  
«4. L'autorització dels negocis jurídics de transmissió o arrendament sobre llicències de comunicació audiovisual pels òrgans de l'Estat o de les comunitats autònomes, competents en material audiovisual, requerirà amb caràcter previ l'autorització per la Secretaria d'Estat per a la Societat de la Informació i l'Agenda Digital referent a la transmissió o cessió de la concessió de domini públic radioelèctric annex al títol habilitant audiovisual, en els termes previstos en el títol VI d'aquest reglament.»  
Tal com s'ha exposat en l'antecedent de fet tercer, consta en l'expedient la resolució de la Secretaria d'Estat de Telecomunicacions i Infraestructures Digitals per la qual s'atorga l'autorització prèvia per a la cessió de la concessió demanial corresponent a Sociedad Española de Radiodifusión, SLU, a favor de Radio Alcoy, SL.  
Cinqué. La disposició transitòria primera de la Llei 10/2018, de 18 de maig, de la Generalitat, de creació del Consell de l'Audiovisual de la Comunitat Valenciana (CACV), disposa el següent:  
«Fins que no es pose en funcionament el Consell de l'Audiovisual de la Comunitat Valenciana, l'òrgan competent en matèria audiovisual de la Generalitat serà la Secretaria Autonòmica de Comunicació.»  
Aquesta referència a la Secretaria Autonòmica de Comunicació ha de ser actualitzada d'acord amb el que es disposa en el Decret 168/2020, de 30 d'octubre, del Consell, de modificació del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat que en el punt 8 del seu annex estableix que:  
«L'article 65 queda amb la redacció següent: Direcció General de Tecnologies de la Informació i les Comunicacions.  
La Direcció General de Tecnologies de la Informació i les Comunicacions exerceix les funcions establides en l'article 70 de la Llei 5/1983, de 30 de desembre, del Consell, i la resta prevista en l'ordenament jurídic, respecte a l'Administració de la Generalitat i els seus organismes autònoms en matèria de??.ràdio i televisió de competència de la Comunitat Valenciana?.»  
En desenvolupament d'aquesta norma, el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic disposa en l'article 15.8 que «la Direcció General de Tecnologies de la Informació i les Comunicacions exercirà les competències administratives que li corresponguen en relació amb el règim de radiodifusió i televisió, així com l'exercici de la potestat sancionadora en matèria de radiodifusió sonora i televisió en l'àmbit territorial de la Comunitat Valenciana.»  
Queda acreditat en l'expedient que l'entitat arrendatària compleix els requisits legals per a ser titular de la llicència, se subroga en les obligacions de l'actual titular, i han transcorregut més de dos anys des de l'adjudicació inicial del títol habilitant.  
D'acord amb el que s'ha exposat en els anteriors antecedents de fet i fonaments de dret, resolc:  
  
Primer  
Autoritzar la cessió o arrendament de la titularitat de la llicència per a la prestació del servei de comunicació audiovisual de radiodifusió sonora en ones mètriques amb modulació de freqüència a Alcoi, freqüència 100.8 Mhz, entre les mercantils Sociedad Española de Radiodifusión, SLU, i Radio Alcoy, SL.  
La cessió autoritzada no implicarà l'alteració de les condicions tècniques aprovades en el seu moment i suposa, per a l'arrendatària, l'acatament de la normativa aplicable, tant estatal com autonòmica.  
  
Segon  
L'entitat arrendatària, Radio Alcoy, SL, se subroga en totes les obligacions de l'entitat arrendadora, Sociedad Española de Radiodifusión, SLU. L'autorització està condicionada al compliment de l'oferta per mitjà de la qual es va obtindre l'adjudicació de la concessió, posteriorment transformada en llicència.  
  
Tercer  
El negoci jurídic, degudament formalitzat, haurà de notificar-se a aquesta Direcció General de Tecnologies de la Informació i les Telecomunicacions que, al seu torn, el notificarà a la Secretaria d'Estat de Telecomunicacions i Infraestructures Digitals.  
  
Contra aquesta resolució, que posa fi a la via administrativa, es podrà interposar potestativament un recurs de reposició davant la Direcció General de Tecnologies de la Informació i les Telecomunicacions, en el termini d'un mes comptat des de l'endemà de la notificació, de conformitat amb el que preveuen els articles 123 i 124 de la Llei 39/2015 d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
València, 17 de gener de 2022.- El director general de Tecnologies de la Informació i les Comunicacions: José Manuel García Duarte.